b'\n_START_ARTICLE_\nNikolaj \xc5\xbdli\xc4\x8dar\n_START_SECTION_\n\xc5\xbdivljenje in delo\n_START_PARAGRAPH_\nRodil se je v Ormo\xc5\xbeu v dru\xc5\xbeini prometnega in\xc5\xbeenirja Franca in Adelaide \xc5\xbdli\xc4\x8dar. Mladost je pre\xc5\xbeivel v Dubrovniku, kjer je v letih 1963\xe2\x80\x931967 obiskoval gimnazijo in 1967 kon\xc4\x8dal tudi srednjo glasbeno \xc5\xa1olo. Nato je v Ljubljani na Akademiji za glabo \xc5\xa1tudiral dirigiranje pri Danilu \xc5\xa0vari in 1971 diplomiral ter kon\xc4\x8dal \xc5\xa1e podiplomski \xc5\xa1tudij pri Antonu Nanutu (1974). Kot \xc5\xa1tudent je vodil pevski zbor Vinko Vodopivec. V letih 1971\xe2\x80\x931978 je bil korepetitor in dirigent v Operi Hrva\xc5\xa1kega narodnog kazali\xc5\xa1ta v Splitu, kjer je 1976\xe2\x80\x931977 opravljal tudi dol\xc5\xbenosti direktorja. Eno sezono je bil dirigent v Dr\xc5\xbeavni operi in baletu v Ankari, po vrnitvi v Jugoslavijo je 1978 prevzel mesto dirigenta v Operi Narodnog pozori\xc5\xa1ta v Beogradu. Nato je kot operni in simfoni\xc4\x8dni dirigent deloval v razli\xc4\x8dnih glasbenih centrih biv\xc5\xa1e Jugoslavije, v Nem\xc4\x8diji, Avstriji, Italiji, Rusiji, Bolgariji, na \xc4\x8ce\xc5\xa1kem in v Ju\xc5\xbeni Koreji. Sodeloval je z mnogimi renomiranimi ansambli kot so Simfoni\xc4\x8dni orkester Slovenske filharmonije, Simfoniki RTV Slovenija, Simfoniki RTV Zagreb, Bruckner Orchester Linz, Orkester leningrajske filharmonije, Orkester dunajske radiotelevizije\xe2\x80\xa6 Posnel je \xc5\xa1est zgo\xc5\xa1\xc4\x8denk. \xc5\xbdivi v Velenju, kjer pou\xc4\x8duje klavir na glasbeni \xc5\xa1oli, v Linzu pa pou\xc4\x8duje dirigiranje na glasbeni univerzi Anton Bruckner._NEWLINE_\xc5\xbdli\xc4\x8dar je dirigent z obse\xc5\xbenim repertoarjem opernih in simfoni\xc4\x8dnih del razli\xc4\x8dnih slogovnih usmeritev. Med drugim je v njegovi karieri pomembna prva izvedba opere Bruna Bjelinskega Orfej XX stolje\xc4\x87a (Beograd, 1981). Pogosto nastopa v tujini kjer snema za radijske postaje. Je tudi klavirski spremljevalec.'